Cigániková, Jana, poslankyňa NR SR (2016-09-23):
Ďakujem pekne. Vážený pán predsedajúci, vážené dámy, vážení páni, v mojom vystúpení by som vám všetkým trošku chcela osviežiť pamäť. Za prvej vlády sa premiér Robert Fico vyjadril nasledovne: „Do troch minút odvolám každého člena vlády, u ktorého sa ukáže iba náznak korupcie a klientelizmu.“ Pri mene terajšieho ministra vnútra však platí iná časomiera napriek tomu, že slová ako korupcia či klientelizmus sa skloňujú pri jeho mene skoro dennodenne. Pri jeho osobe naďalej dochádzalo aj dochádza ku konfliktu záujmov, ktoré podľa ministerstva vnútra definovaný nasledovne: „Konflikt záujmov je situácia, kedy z dôvodov osobných alebo iných obdobných vzťahov zainteresovaných osôb je alebo mohol byť narušený alebo ohrozený záujem na nestrannom a objektívnom výkone funkcie a plnení úloh. Za tieto osobné alebo obdobné vzťahy sa považujú priateľské, súkromné, ale aj ekonomické a akékoľvek podobné.“ V celej spoločnosti rezonuje nedošetrená kauza Bašternák, ktorá je doteraz nevyšetrená a prekročila už aj hranice Európskeho parlamentu. Samotná francúzska europoslankyňa Eva Joly verejne zapochybovala, že slovenská polícia pod Kaliňákovým vedením dokáže kauzu riadne vyšetriť. Vyjadrila sa nasledovne: „Ladislav Bašternák prevádzal peniaze na vaše účty. Teraz ho vyšetruje polícia. Ako môžeme veriť, že to vyšetrenie bude nezávislé, keď ste ministrom vnútra?“ Dokonca naznačila, že by bolo najlepšie, keby minister Kaliňák odstúpil. Občania totiž už teraz podľa jej slov neveria politikom a korupčné kauzy túto dôveru ešte viac znižujú, na čo upozornil aj prezident Slovenskej republiky v správe o stave republiky na pôde parlamentu 16. júna tohto roku. Prezident v správe poukázal na prieskum zameraný na dôveru v štátne inštitúcie, ktoré vykazovali nové minima. Čomu za to asi vďačíme? Zároveň už spomínaná europoslankyňa vyzvala Kaliňáka na odstúpenie zo svojej funkcie. Povedala, citujem: „Pán Kaliňák, prosím, prevezmite zodpovednosť a dokážte, že viete byť príkladom, aby sa boj proti korupcii neobmedzoval len na pekné slová.“ Prejavom jeho politickej kultúry by bolo, keby sa vzdal svojej funkcie. Dokonca aj vlastní europoslanci kritizovali zotrvanie Kaliňáka vo funkcii. Čo viac ešte treba, aby bol odvolaný alebo aby odstúpil? Koľko hanby ešte musíme zažiť? Neustále zmeny zákona o verejnom obstarávaní sa dejú podľa potrieb ministra, aby nebolo možné kontrolovanie finančných tokov. Sústavné škandalizovanie ľudí, ktorí sa snažia dopátrať pravdy, odpútavanie pozornosti upriamením sa na iné témy, často umelo vytvárané kauzy posledných udalostí v kauze Galanta ukázali, ako polícia nečinnosťou v prvých dňoch vyšetrovania zneužívania neplnoletých detí pomohla zamiesť pod koberec problém, lebo samotné vyšetrovanie políciou začalo až 19. septembra 2016, kedy časť dokumentov a dôkazov zmizla z povrchu zemského. Zásahy detskej ombudsmanky Tomanovej, poslanca Erika Tomáša za SMER do celej kauzy dávajú tušiť, do akých výšok tento problém siaha. Kde je polícia? Prečo tu bola polícia taká pomalá? Ale v iných prípadoch, napríklad v prípade Filipa Rybaniča, ktorý si dovolil nazrieť na Kaliňákove účty, bola až neuveriteľne promptná. Na rozdiel od situácie, ktorá sa stala v resocializačnom centre v Galante, kde sa ani vyšetrovateľ, ani príslušníci neunúvali prísť do centra cez víkend, ale až o niekoľko dní po zverejnení, týmto konaním poskytli čas na manipuláciu s možnými dôkazmi, ktoré usvedčili páchateľov. Nemožno takisto nespomenúť kauzy Chovanec a daňové priznanie Matovič. V demokratických spoločnostiach za takýchto okolností berú politici zodpovednosť za takéto prešľapy. U nás sa to stáva len vo výnimočných prípadoch. Ako napríklad Iveta Radičová v roku 2009, keď zahlasovala za svoju kolegyňu Rosovú, Juraj Liška v roku 2006 odstúpil po havárii lietadla, kde zomrelo 42 vojakov, alebo Radoslav Procházka a Andrej Hrnčiar sa vzdali mandátov v roku 2014 po tom, čo sa dostali na kandidátku inej strany. A, vy pán minister, kedy budete brať politickú zodpovednosť? Dnes sme tu mali príklad Daniela Lipšica, ja by som ešte na záver chcela povedať taký svoj osobný dojem nováčika. Naozaj bol spontánny ten potlesk Danovi Lipšicovi. Myslím si, že sme sa všetci spontánne postavili a chceli sme vzdať úctu nielen jemu, ale tomu veľkému gestu, ktoré spravil, nikto ho nemusel nútiť, nikto ho, nemá na krku žiadne trestné stíhanie, nikto ho nežaluje, ale ľudsky odstúpil, dal gesto, jednoducho veľké politické gesto a tomu sme my všetci tlieskali. Nato prišlo hlasovanie, neodvolali sme premiéra Fica a vy ste sa postavili, alebo teda koaliční, ani nie koaliční, lebo SNS a MOST nestáli, ale smerácki poslanci ste sa postavili a tlieskali ste človeku, ktorý je až po uši zašpinení kauzami a krytím ľudí. Vy ste zrovnali tieto dve skutočnosti. Pre mňa to bol veľmi smutný moment. Ďakujem. (Potlesk.)